काठमांडू के लिए भरी थी उड़ान, 10 मिनट बाद माउंट एवरेस्ट के पास संपर्क टूटा
Nepal Kathmandu Helicopter Crash Video Update  नेपाल में मंगलवार को लापता हुए हेलिकॉप्टर का मलबा बरामद हो गया है। हिमालयन टाइम्स के मुताबिक, मलबे के पास से 6 शव भी बरामद हुए हैं।
नेपाल में मंगलवार को लापता हुए हेलिकॉप्टर का मलबा बरामद हो गया है। हिमालयन टाइम्स के मुताबिक, मलबे के पास से 6 शव भी बरामद हुए हैं। मलबा लिखू पीके गांव और दुधकुंडा नगर के बॉर्डर के पास मिला, जिसे लामाजुरा डांडा भी कहा जाता है। गांव के नागरिकों ने इसकी सूचना अधिकारियों को दी।
रिपोर्ट्स के मुताबिक, हेलिकॉप्टर को सीनियर कैप्टन छेट गुरुंग उड़ा रहे थे। इसमें मेक्सिको के 5 नागरिक सवार थे। ANI के मुताबिक, गांव के लोगों ने बताया कि क्रैश होते ही हेलिकॉप्टर में धमाका हुआ और आग लग गई। इससे पहले मंगलवार सुबह हेलिकॉप्टर माउंट एवरेस्ट के करीब लापता हो गया। नेपाल विमान अधिकारियों के मुताबिक, मनांग एयर के हेलिकॉप्टर ने सुकरी से काठमांडू के लिए सुबह 10:04 बजे उड़ान भरी थी।
नेपाल सिविल एविएशन अथॉरिटी के अधिकारी ग्यानेंद्र भुल ने कहा उड़ान भरने के 10 मिनट बाद ही 10:13 बजे हेलिकॉप्टर का संपर्क कंट्रोल टावर से टूट गया और यह राडार से गायब हो गया था। हालांकि, हेलिकॉप्टर क्रैश क्यों हुआ, इसकी जानकारी अभी सामने नहीं आई है।
12 हजार फीट की ऊंचाई पर उड़ रहा था हेलिकॉप्टर
जिस वक्त हेलिकॉप्टर से संपर्क टूटा उस दौरान वो 12 हजार फीट से ऊपर की ऊंचाई पर उड़ान भर रहा था। रेस्क्यू मिशन और लापता हेलिकॉप्टर को ट्रैक करने के लिए एक हाई आल्टिट्यूड हेलिकॉप्टर को भेजा गया था। लापता हेलिकॉप्टर की आखिरी लोकेशन लामजुरा पास के नजदीक बताई गई।
जनवरी के प्लेन क्रैश में 68 लोगों की मौत हुई थी
इससे पहले जनवरी में भी नेपाल में एक बड़ा विमान हादसा हुआ था, जिसमें 68 लोगों की मौत हो गई थी। यति एयरलाइंस का प्लेन काठमांडू से 205 किमी दूर पोखरा में क्रैश हो गया था। यह ATR-72 प्लेन था, जिसमें 68 यात्री और चार क्रू मेंबर सवार थे। पोखरा अंतरराष्ट्रीय एयरपोर्ट पर लैंडिंग से महज 10 सेकेंड पहले विमान पहाड़ी से टकरा गया था, जिससे प्लेन में आग लग गई और वह खाई में जा गिरा था।
विमान को कैप्टन कमल केसी उड़ा रहे थे। 68 यात्रियों में से 53 नेपाली, 5 भारतीय, 4 रूसी, एक आयरिश, दो कोरियन, एक अफगानी और एक फ्रेंच नागरिक थे। सिविल एविएशन अथॉरिटी ऑफ नेपाल की तरफ से कहा गया है कि मैकेनिकल खराबी की वजह से दुर्घटना हुई थी।
खराब एविएशन रिकॉर्ड से 28 देशों में उड़ान पर प्रतिबंध
नेपाल के खराब एविएशन रिकॉर्ड की वजह से यूरोपीय कमीशन ने नेपाली एयरलाइंस पर 28 देशों के ब्लॉक में उड़ान भरने पर पूरी तरह से प्रतिबंध लगा रखा है। नेपाल की एविएशन अथॉरिटी भ्रष्टाचार के आरोपों से भी घिरी हुई है।
2019 में यूरोपीय एयरोस्पेस कंपनी एयरबस ने नेपाल एयरलाइंस कॉर्पोरेशन के लिए दो संकरी बॉडी वाले एयरबस A320 जेट डील के लिए नेपाली बिजनेसमैन और अधिकारियों को 34 लाख यूरो यानी 3 करोड़ रुपए की रिश्वत दी थी।
नेपाल में पिछले साल प्लेन हादसे में 22 मौतें हुई थीं
नेपाल में पिछले साल मई में भी प्लेन क्रैश होने से 19 पैसेंजर और 3 क्रू मेंबर्स की जान चली गई थी। इस विमान में 4 भारतीय भी थे। नेपाल आर्मी की सर्च एंड रेस्क्यू टीम को मुस्तांग के सैनोसवेयर इलाके की पहाड़ी पर मलबा मिला था। एयरक्राफ्ट 43 साल पुराना था।